REPUBLIKA SRBIJA

NARODNA SKUPŠTINA

Odbor za prostorno planiranje,

saobraćaj, infrastrukturu i

telekomunikacije

13 Broj: 06-2/92-14

28. maj 2014. godine

B e o g r a d

Z A P I S N I K

DRUGE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 28. MAJA 2014. GODINE

Sednica je počela u 10.00 časova.

 Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Dragan Jovanović, Jovan Marković, Zoran Milekić, Saša Mirković, Mujo Muković, dr Vladimir Orlić, Katarina Rakić, Aleksandar Senić, Vučeta Tošković i Goran Ćirić.

 Sednici nisu prisustvovali članovi Odbora: Jovica Jevtić, Milan Kovačević i Suzana Spasojević, niti njihovi zamenici.

 Pored članova Odbora sednici su prisustvovali narodni poslanici Jovana Jovanović i Dejan Radenković.

 Sednici su prisustvovali iz Ministarstva građevinarstva, saobraćaja i infrastrukture Aleksandra Damnjanović, državni sekretar, i iz Republičke agencije za poštanske usluge Slavko Đumić, zamenik predsednika Saveta, i Željko Gagović, rukovodilac stručne službe.

Predsednik Odbora je predložio da prva tačka predloženog dnevnog reda, Informacija Ministarstva građevinarstva, saobraćaja i infrastrukture o preduzetim i planiranim merama za sanaciju štete izazvane poplavama, ne bude predmet rasprave na današnjoj sednici Odbora s obzirom da Vlada priprema kompletan izveštaj.

Odbor je jednoglasno, u skladu sa predlogom predsednika Odbora, usvojio sledeći:

**D n e v n i r e d**

1. Razmatranje Izveštaja o radu i aktivnostima Republičke agencije za poštanske usluge za 2013. godinu (broj 02-1563/14 od 16. maja 2014. godine);
2. R a z n o.

Pre prelaska na razmatranje utvrđenog dnevnog reda usvojen je zapisnik Prve sednice Odbora, održane 9. maja 2014. godine.

Prva tačka dnevnog reda - **Razmatranje Izveštaja o radu i aktivnostima Republičke agencije za poštanske usluge za 2013. godinu**

U uvodnom izlagaganju Slavko Đumić, zamenik predsednika Saveta Republičke agencije za poštanske usluge (u daljem tekstu Agencija) ukazao je da Agencija kao nezavisni regulatorni organ u oblasti poštanskih usluga dužna svojim delovanjem, u skladu sa Zakonom o poštanskim uslugama, da omogući konkurenciju i spreči svaki vid monopolskog delovanja na tržištu poštanskih usluga. Agencija donosi opšte uslove za obavljanje poštanskih usluga, standarde kvaliteta u obavljanju poštanskih usluga, prati njihovu primenu, a istovremeno je zadužena za obezbeđivanje univerzalnog poštanskog servisa na celoj teritoriji Republike Srbije pod jednakim uslovima za sve korisnike, u okviru propisanog kvaliteta i po pristupačnim cenama. Osnovni preduslov za obavljanje univerzalne poštanske usluge je posedovanje poštanske mreže i licenciranje poštanskog operatora za nesmetano obavljanje usluge na celoj teritoriji Republike Srbije.

JP „Pošta Srbije“, je jedini javni poštanski operator, koji ima obavezu pružanja univerzalne poštanske usluge tj. dužnost da svim korisnicima poštanskih usluga u Republici Srbiji, obezbedi pravo na univerzalnu poštansku uslugu bez diskriminacije.

JP „Pošta Srbije“ je ulagala u razvoj i unapredila svoju mrežu, koja je prerasla u info- -komunikacionu i logističko-transportnu mrežu. U tom smislu po prirodi stvari, a ne po zakonu, počelo je pružanje i novih usluga kao što su: finansijske usluge, daljinska prodaja, e-trgovina i sl. Međutim, poštanska mreža nije dovoljno iskorišćena, iako pokriva celu Republiku Srbiju, Zakon o poštanskim uslugama je zastareo i ne prati elementarne tehnološke zahteve tržišta. Istovremeno je ukazano da je u prošloj godini obavljeno je 327 miliona poštanskih usluga, da je ostvaren prihod od 13,6 milijardi dinara, i da je to 0,5-0,7 % DBP, što je blizu evropskog standarda.

 U raspravi, koja je usledila istaknut je problem stanovništva seoskih područja, koji ne dobijaju ekvivalentnu poštansku uslugu kao u gradskim sredinama i da je s tim u vezi uočen hroničan nedostatak poštara, kao i da su telefonske centrale u lošem stanju. Posebno je ukazano na komplikovane procedure za otvaranje privatnih pošta, da JP ,,Pošta Srbije“ ima monopol na tržištu i da je potreban nov zakon koji bi regulisao ovu oblast.

Istovremeno je izraženo mišljenje da JP ,,Pošta Srbije“ obavlja usluge za koje drugi nemaju interesa, da je to efikasan i dobar sistem, da mu je potreban podsticaj ostavljanjem dela dobiti za razvoj nove vrednosti koja može da se izgradi na postojećoj infrastrukturi i da je potrebno razmotriti mogućnost da se krene sa pružanjem usluga u inostranstvu (zemlje u okruženju).

Na kraju rasprave pozitivno je ocenjena inicijativa Republičke agencije za poštanske usluge o njenom spajanju sa Republičkom agencijom za telekomunikacije, a u skladu sa Strategijom razvoja Vlade Republike Srbije.

Predstavnik Republičke agencije naglasio je da je upoznat sa problemima istaknutim u diskusiji, da se intenzivno radi na njihovom rešavanju, kao i na zakonskoj regulativi.

U diskusiji su učestvovali: Milutin Mrkonjić, Dragan Jovanović, Goran Ćirić, dr Vladimir Orlić, Vučeta Tošković i Saša Mirković.

 Saglasno članu 237. Poslovnika Narodne skupštine Odbor za prostorno planiranje, saobraćaj, infrastrukturu i telekomunikacije razmotrio je Izveštaj o radu i aktivnostima Republičke agencije za poštanske usluge za 2013. godinu, koji je podnet Narodnoj skupštini na osnovu člana 76. Zakona o poštanskim uslugama.

 Odbor je, jednoglasno, utvrdio Predlog zaključka koji dostavlja Narodnoj skupštini na razmatranje i usvajanje.

 Z A K Lj U Č A K

o Izveštaju o radu i aktivnostima Republičke agencije za poštanske usluge

za 2013. godinu

1. Narodna skupština prihvata Izveštaj o radu i aktivnostima Republičke agencije za poštanske usluge za 2013. godinu.
2. Narodna skupština podržava sve aktivnosti Republičke agencije za poštanske usluge usmerene na unapređenje uslova za obavljanje poštanskih usluga, uspostavljanje propisanih standarda kvaliteta i zaštitu potrošačkih prava korisnika poštanskih usluga.
3. Narodna skupština podržava dalji napredak i usklađivanje propisa koji regulišu oblast poštanskih usluga sa međunarodno prihvaćenim standardima.

 4. Ovaj zaključak objaviće se u „Službenom glasniku Republike Srbije“.

O b r a z l o ž e nj e

Na osnovu člana 8. stav 1. Zakona o Narodnoj skupštini („Službeni glasnik RS“, br. 9/10) Narodna skupština donosi zakone i druga opšta akta.

Članom 239. stav 1. Poslovnika Narodne skupštine („Službeni glasnik RS“, br. 20/12-prečišćen tekst), predviđeno je da Narodna skupština razmatra izveštaje koje su državni organi, organizacije i tela, u skladu sa zakonom, podneli Narodnoj skupštini, narodnim poslanicima i nadležnom odboru, kao i predlog zaključka odnosno preporuke nadležnog odbora, na prvoj narednoj sednici. Stavom 3. ovog člana takođe je predviđeno da Narodna skupština, po zaključenju rasprave, donosi zaključak, odnosno preporuku.

Na osnovu člana 76. Zakona o poštanskim uslugama („Službeni glasnik RS“, br. 18/05 i 30/10) Savet Republičke agencije za poštanske usluge podnosi Narodnoj skupštini izveštaj o svojim aktivnostima jedanput godišnje.

Savet Republičke agencije za poštanske usluge, blagovremeno je podneo Narodnoj skupštini redovan godišnji Izveštaj o radu i aktivnostima za 2013. godinu, koji je Odbor za prostorno planiranje, saobraćaj, infrastrukturu i telekomunikacije razmotrio na sednici održanoj 28. maja 2014. godine. Saglasno članu 237. stav 4. Poslovnika Narodne skupštine, Odbor je na istoj sednici utvrdio Predlog zaključka, koji je sa izveštajem podneo Narodnoj skupštini.

 Odbor za prostorno planiranje, saobraćaj, infrastrukturu i telekomunikacije je prihvatio Izveštaj i podražao aktivnosti Republičke agencije za poštanske usluge usmerene na unapređenje uslova za obavljanje poštanskih usluga, uspostavljanje propisanih standarda kvaliteta i zaštitu potrošačkih prava korisnika poštanskih usluga i dalji napredak i usklađivanje propisa koji regulišu oblast poštanskih usluga sa međunarodno prihvaćenim standardima.

Na osnovu člana 8. stav 3. Zakona o Narodnoj skupštini („Službeni glasnik RS“, br. 9/10), Narodna skupština objavljuje akte u „Službenom glasniku Republike Srbije“.

Za izvestioca Odbora na sednici Narodne skupštine određen je Milutin Mrkonjić, predsednik Odbora.

Druga tačka dnevnog reda **- R a z n o**

Odbor je, jednoglasno, na predlog predsednika Odbora u skladu sa članom 44. Poslovnika Narodne skupštine obrazovao Radnu grupu za razmatranje predstavki, predloga, peticija i inicijativa upućenih Odboru u sastavu: dr Vladimir Orlić, Jovan Marković i Katarina Rakić, izvestilac Radne grupe.

 Predsednik Odbora je prihvatio predlog narodnog poslanika Vučete Toškovića, člana Odbora, da se sednice Odbora ne zakazuju u isto vreme kad i sednice Narodne skupštine.

Na sednici je vođen tonski zapis.

Sednica je zaključena u 11,07 časova.

SEKRETAR ODBORA PREDSEDNIK ODBORA

 Biljana Ilić Milutin Mrkonjić